khistorydata/jeongjo-sjw-relations huggingface dataset:
정조 12년 · 강
正言宋煥德上疏賜批
정조 12년 · 목
疏略曰冒叨匪據醜拙畢露而果於其間以鎭海縣監劉漢坤署經事大値僨誤矣漢坤以至賤之類挾臣富之名托跡宇賊爲其婢夫掌貨財專寵使者積有年所而夤緣出入於偉賊之門爲其腹心稱以家臣則其人地之卑賤所不暇論而爲諸逆所寵任者豈可備置於字牧之列哉秪緣臣窮居寡從獨未聞知致有循例書出之擧守令初除必經臺署何等嚴重而緣臣疏闇自壞法意賤品逆畜容易許署則顧其失職實非細故伏乞下臣司敗特賜重勘焉噫彼銓官必以此人獨政收用者抑何心腸年前務勝之政猶不足於伎倆之闖售罔悛舊習一味跳踉無所忌憚乃至於此臣竊痛之臣謂鎭海縣監劉漢坤亟施刊汰之典當該銓官李集斗施以譴削之典宜矣批以劉漢坤事設如爯言親知宇偉於前日之入今何可一一枳塞又或爽實則此非尋常彈駁爯亦難逭妄言之罪矣
정조 12년 · 강
獻納尹行履上疏賜批
정조 12년 · 목
疏略曰李魯春之凶言悖疏至今思之心靑骨驚直欲干剮萬戮者也假托自引之章而主張夏賊之凶論顯售背馳之意而伸救夏賊之凶黨渠有一分秉彝之心則自開闢以後所無逆變之後乃敢換面醞釀恣意劻勷掇拾口氣甘爲之後殿也哉遽然保放一不究問末後酌處竟置相忘今則倂與已傳之臺啓而停之矣夫如是故大官則自任以嚴隄防靖世道也而悤地開端率爯請宥卿宰則及其俯詢之下年非甚久也事非甚遠也而多不能記有於當日之事以至發啓之備堂而顧瞻泯默無一言建白論以事面豈不大可寒心此莫非我殿下慮其瘐斃而保放者已失於包容之太過仍其保放而島配者又失於刑政之太恢義理寢晦隄防隨壞思之及此寧不懍然臣謂李魯春依前還囚南間待用刑設鞫夬正典刑斷不可已也至於閔鍾顯則自已所啓之事雖於稍久之後謂之全然忘却未能對揚則恐非近理不可罷職而止爲先亟施刊削之典俾有所懲畏也宜矣噫彼時偉逆節已盡綻露凶言旣有脈絡毫無可疑而尙此寬貸懲討不嚴怪鬼迭出世道之止泊無期臣於日前略陳草草之語粗伸沐浴之義誠意淺薄未能孚格不能無憾於天地之大也星霜再換君讎未復此豈君臣上下伈泄因循之時哉伏願時偉先施荐棘待用刑夬正邦刑焉批以李魯春還囚事自有原啓措語今何必更煩稔知渠愚無省覺特付貸死之科何至太失刑乎日前筵席大臣之率爾卿宰之多不能記有爾謂寒心爾言旨哉聞者當受以爲謝閔鍾顯事可謂臺閣之罪人已所發者漫若不知是誠何心然則當初發啓非出於由中之公憤推可知也若使此習滋長則凡今首發於誅亂賊討凶逆之擧者及其事冷年久之後隨衆依偉厭然自掩而後已其情與跡殆有甚於爛熳同參此所以深惡而痛斥者然鍾顯愞懦人也當其倉卒顧問且因坐處稍遠似未及周旋而然譴罷之典非不知律不當罪如是處分自有斟量趙時偉事向旣盛陳又何覶縷乎
정조 12년 · 강
領議政金致仁左議政李性源右議政蔡濟恭聯箚賜批
정조 12년 · 목
箚略曰李魯春之罪可勝誅哉頃年一疏許多反復情狀固不忍正視而最是一字凶言全襲其劇逆之口氣天下寧有是耶自有載籍以來窮凶極惡豈有如夏賊者哉凡今北面於殿下之庭者雖口剮乎臠猶未足以洩萬一之憤其或有一言半辭之乍涉於此賊者夫孰不聞之體粟思之骨冷而至於夏賊疏中一字實爲作逆之根柢則苟使魯春有一分讎視夏賊之心敢於凶變屬耳之後掇拾其凶悖話頭如印一板乎噫以窮天地亘萬古所未有之逆賊而适雲之律尙未夬施黨羽之類尙未鉤覈歲月稍久隄防寢潰此莫非臣等義忽共載誠未仰格之致慚痛憤惋無以擧顏於天日之下者五年于玆而甚至如魯春罪惡之明白易知者亦不能登時洞悟乃有臣致仁無知妄作之奏嗚呼尙何言哉到今沫血請討倘或一日少緩則不但刑政之大乖實恐倫彝之益斁玆敢相率拜箚粗效懲討之義伏乞亟命黑山島安置罪人李魯春卽其地荐棘待用刑設鞫得情夬正王法焉批以卿等所請李魯春先施荐棘待訊鞫正刑事卿等之意豈不知之然年前減死㠀置自有裁量者存焉伊後渠之罪惡別無更綻到今忽地加律未知爲當至於領相之獨占名字如是固請認出於自訟之意揆以事面亦過矣卿等諒之仍命遣史官傳諭于時任諸大臣
정조 12년 · 강
命遞吏曹參議李集斗改差鎭海縣監劉漢坤
정조 12년 · 목
敎曰劉漢坤臺批已下敎渠雖卑微武弁不可置之䵝昧之科漢坤果是宇鎭之婢夫乎趙時偉之家客乎卽令有司詳査以聞注擬之銓官宜無不知之理必以此人獨政首擬果何故也臺疏所謂務勝之斥無忌之目亦焉敢辭也大抵不炊之竈烟不出如李集斗之當小心者不念別族之義乃爾乎適因已綻之一事姑先敷示其用意有無爲先自政院問于集斗以啓如以漫漶不近理之對辭捧入則該房承旨難免重勘以此知悉○承旨洪仁浩因筵敎反復嚴問於集斗處仁浩等以集斗對辭啓言問于李集斗處則以爲臣於趙時偉有戚屬之誼罪惡彰著之後所當深惡痛絕之不暇未效斷腕之義終有瓜田之嫌致此人言之罔極一則臣罪二則臣罪惶恐遲晩無辭可達而至於劉漢坤擬望事臣於伊日迫於嚴命黽勉赴政而初不致意只取官案以實職久勤循例備擬而已此人卽不識何狀之人亦無一言受囑之處如知其與偉宇有一分親信者則固當若浼而避染臣亦何心必擬此等之輩乎實狀如此雖與趙哥諸人對質臣之不識漢坤初無用意之狀可以立卞天日在上豈敢一毫有隱甘自歸於欺罔之科乎云矣此外口供連因司謁入稟不得一體書入敎曰今日擧措特不設威不如格而已渠亦有人心豈以有情之事如是指天日質言乎上款不能斷腕一款業已一一自服況於李海容之副擬委折亦旣直陳則推以事理不必獨諱於下款劉漢坤事到今寧有見欺之歎不可勒加以欺罔之目自前稔知渠人品猶有卿闇意思不至於太燁燁蓋於近日病入膏肓人之視渠渠之自處至於無可奈何之境渠對中瓜田云云渠罪可謂渠自知之特從曠蕩之典姑付昧爽以前來頭爲人爲鬼在於渠俄者非常之威怒亦出指示生路之意非爲渠也此後日月無非恩造俾渠退卽屛息蟄處以爲息黥補劓之道至於立跡暴情無患人之不易知只益誠心割絕誠心向上則渠家百口庶不至汚衊其利害得失果何如乎渠之一人無足有無於朝廷以今人人陶甄之時雖渠一人不欲永棄此乃得寸爲寸之意渠若有秉彝聞此下敎寧不感激泣下以此意分付出送本事姑無論人言旣如許本職遞差劉漢坤之出場以待査奏後該房更稟○刑曹啓言劉漢坤家直婢粉伊漢坤妻侄崔錫元宇鎮奴奉伊次孫趙時偉子學鎮奴庚得等捉來平問施威反覆鉤覈則漢坤本以忠州出身來留宇鎮家洞內得宇鎮婢粉伊作妄入錢贖良居生於宇鎮家近處爲二十年以氅依等常着朝夕出入之狀及宇鎮家農庄在於忠州者漢坤年年主管之狀粉伊等四人之招一一吐實而至於趙時偉家客事及攀緣銓官事則各招中皆以爲與時偉相知與否元無目覩耳聞之事得邑時擧緣路逕亦無所聞知云多般究詰終無得實之道趙學鎮及奴庚得招亦皆以爲漢坤不但不識面今始聞名云一辭抵賴終不能覈出眞賊臣等不勝惶恐敎曰劉漢坤之爲宇鎮婢夫旣明白至於趙時偉家家客之說未免相左此必以常着出入於宇鎮家又以宇鎮庄土渠皆主管云爾則時偉所親一款臺言似爽誤劉漢坤字牧之任改差別無更問之端卿等不必引咎矣
정조 12년 · 강
召見統制使李漢豊于重熙堂
정조 12년 · 강
有政吏曹判書吳載純進
정조 12년 · 목
政院以中學敎授韓光近身病西學敎授李洪載在外學製限內不得設行禁推啓敎以幷改差政官牌招開政差出○以朴基正爲中學敎授鄭東觀爲西學敎授○再政以李栢然爲鎭海縣監
정조 12년 · 강
命未下直守令明日辭朝
정조 12년 · 목
敎曰未下直守令皆令明日辭朝上京守令催促下送如有未署經人使之署經又敎曰兩司呈告及未肅拜人員許遞前望單子入之待下批牌招署經
정조 12년 · 강
命聯箚玉堂竝竄北道
정조 12년 · 강
咸鏡道北靑端川雪
정조 12년 · 강
完城君李義行疏陳病狀乞免享官賜例批
정조 12년 · 강
勉副領議政金致仁職
정조 12년 · 목
政院以領議政金致仁以爲情地轉益危蹙不敢因仍偃處今方還爲出城云仍納命召啓敎曰當別下敦諭矣○敎曰天下事無不有若爲卿道者予於卿寵遇方隆委任日專注措機密事無大無小交濟而相須雖以近俗險巇有伺釁覘隙者十百輩何從以窺測之哉有若倚毗有若遭罹往古來今昌嘗聞焉欲尤於人則事端由於卿欲咎於卿則卿實無他心卿實無他心興言及此予不覺顏騂而背熱況在於卿當作何懷迺者堂箚發而構誣罔測把持益急夫復何喩痛歎痛歎人之用意出於乘機下石在卿處義寧或因仍放過重貽世人之竊議也予自昨至今昂而思頫而思左右思出入思惟有體諒二字最合善後有終之方噫起卿於十五年退閑之中者予必有迫不得已然旣進之決不可以一朝僨誤任卿永謝卿所帶相職不待卿請姑許勉副予固知大官除免之難愼而進退亦大節也反復重焉往復相持不決亦非推誠禮使之義卿須知予悃愊之諭卽日入城事入侍承旨傳諭于領議政○承旨趙▣德啓言臣敬奉聖諭傳諭于領議政金致仁所住處則以爲臣衷情轉蹙顯戮未加窮隘之極不敢不還出都門以俟嚴命千萬匪意近密之臣臨宣別諭辭旨縷縷始之寵遇委任之春終焉體諒進退之意鄭重委曲特解相職俾卽入城事事曲保字字恩言孼由自作而白之以無他誠推禮使而示之以悃愊不待臣請處分先下此臣起死入生之秋也生成之澤顧復之慈未足以喩臣今日所被惟是臣之負犯關係莫重匪遞免薄勘所可少贖況今論思之地公議峻發句語雖未得聞伏見傳敎所下可知聲罪之至嚴臣方一倍震懍求死不得未伏當律之前寧有去就之可論恩敎至此奉承無路席稿泣血不知所達云矣敎曰俄下敦諭瀉予心曲雖因倉卒呼寫文未達意大體心曲之蘊也廷臣之讀朝紙者猶且代感況卿身當眞境乎予不多誥卿須諒之卽爲入城事更遣史官傳諭○假注書申漵書啓略曰敬奉聖批傳諭于領府事金致仁所住處則以爲臣之負犯人臣之死罪也人之聲討一國之公議也以若死罪以若公議軀命之保恩造猶爲罔極顒祝之時遠離縱所不敢尙可遽還私次乎且況玉署諸臣緣臣之故一時流竄景色愁沮而臣乃肆然冒入則刑賞倒置所關不細臣之去就於此益決惟願遄被金木之誅云矣批以卿之如是邁邁大非所望館官流竄不但爲卿地也寧使卿入城之行因此遲遲決無收還之理然則一日二日徒勤敦迫於卿心安乎否乎卿須體君臣之大義卽日入城事更爲傳諭
정조 12년 · 강
有政吏曹判書吳載純兵曹判書鄭好仁進
정조 12년 · 목
敎曰政官牌招開政大臣處置政事仍爲之只處置望筒書入○吏曹以當爲置處而領敦寧一窠他大臣今方見帶依例送西啓○兵曹以當爲隨品置處而領中樞一窠判中樞二窠他大臣今方見帶依例從座目領中樞府事鄭存謙降付加設判中樞其代金致仁下批啓○以金致仁爲領府事鄭存謙爲判府事
정조 12년 · 강
冬至正使兪彥鎬副使趙瑍以還渡江也馬啓
정조 12년 · 목
臣等一行二月初四日自北京離發之由已爲馳啓而登途以後按站前進十三日到山海關點閱人馬仍卽出關三月初三日回到栅門初五日車卜齊到一自後市之革罷彼人失利怏怏或不無操縱尼行之慮而第使任譯依例報門于稅務監督其姓名卽那山而方帶禮部員外郞者也監督默無所應翌日文移于臣等以爲中江稅銀每年三千三百兩作爲定額歷經四十餘年竝無更改此次迎接進貢回還之員役竝無有帶來貨物事關國課甚屬緊要貴國何不預爲奏聞將中江稅額裁減如不然將緣由咨覆本監督轉報戶部奏明皇上可也云是蓋憑藉嘗試之意故臣等回移略陳其始末曰竊稽原初定例年貢使及憲書官進京時交易物貨自有本國恒式至若回還迎接時帶來物貨是不過中間襲謬成例之致也比年以來奸僞日滋偸爭之患戕殺之弊往往有之此本國所以曰夕警懼者而亦恐有違於大邦字小嚴邊之道故始自今年另禁後卜申復舊例而春天延卜時擬帶之雜貨竝付於冬天入貢之時則此非昔有裕而今不足也試以今年言之則目下雖無雜貨之延到者來頭年貢憲書兩次之所帶來總以計之厥數自如在商民固無所損在稅額不失元數曁此事情想應財諒云云則監督見之憮然便謂事理則然而遣辭若是致有査照之擧則彼此俱不便只以本國新定章程之意從略說去實爲妥當云矣蓋後市之襲謬彼人亦自知之或恐其上聞皇帝生事該管只欲憑據文蹟冀免地部稅縮之責罰故其言如是矣臣等不得已依其言改之只曰竊以此次本國回還貨物不準迎接至邊門貿易此係本國申定之例將此事由報戶部轉奏云云則監督受之以爲明日當持此往議于鳳城將云矣初七日監督回自鳳城招任譯使之依例報門而初九日鳳城將出來率諸官搜檢如例仍爲無弊出栅初十日酉時還渡江出來而書狀官臣鄭致淳依比包節目率任譯等落留栅外慶尙道自如驛鄭儉察李先伊馬全羅道獒樹驛金如才馬俱爲病斃管運餉不虞備銀子一千兩則公用例下及遺在數區別成册各送于管運餉庫而彼地事情則自入今歲皇帝壽近八耋故群下慶祝之情皇帝欣悅之意有非常歲之比前此圓明園之罷宴回駕例在正月念間而今番則加留至八九日之久而又將以八月十八日幸天津觀水嬉而天津之距皇城爲數日程云以再明年庚戌爲皇帝恰滿八十之年故內而王公卿相外而將軍督撫交章齊聲請於是歲造成佛像祈壽祝釐奉觴稱賀以餙歡慶則皇帝諭以懷昔興愴祛文省費之意終不允從末乃因皇六子永瑢上章懇乞特許其請以明年己酉定行萬壽慶典而當有頒赦中外之擧云而年事則以臣等沿路所見言之則自栅門至關外夏旱秋澇田禾失稔關內則雖無暵枯蟄溺之災而雨晹亦不均適僅免甚歉大抵比歲饑饉荐臻各省失業之民相聚作亂在在爲盜如大名府之叚文經高淳縣之林七句容縣之陳老九南靖縣之陳荐或劫奪商賈之貨或偸竊府庫之財縱橫跳踉厥有年所皇帝連命詗捕或繫囹圄或加誅戮而非徒不戢去而愈滋至於臺灣之林爽文則兵衆勢大最爲難制蓋爽文世居臺灣治產行販家貲累萬偶被賊夥暮夜執劫爽文以千金贖其性命矣臺灣巡檢聞知其事潛招爽文以出貨資盜爲罪擬將置獄爽文又賂千金幸得放還則其知縣又要十萬之貨爽文辭以力不及知縣大怒因囚爽文將置重律賊夥相謂曰爽文由我而死義當相救直入衙門刺殺知縣脫出爽文推以爲魁爽文已犯死罪自知難容從而爲賊聚衆數萬戕殺官長奪據州縣皇帝始命常靑柴大紀傅樂訓將監討之自丙午九月至去年十月互相接戰或勝或敗偏將之喪師殺身者前後相續總兵之草職被誅者其數甚多而賊勢逐日鴟張官兵望風奔潰皇帝深用憂慮續遣阿桂李侍堯福康安三大將益發湖南兵丁大加勦戮幾盡掃淸其徒黨和成龍姜亭劉換淸林懋四人先已就擒拿致京師竝斬于順城門外而所謂林懋卽爽文之侄惟是爽文出沒海洋未卽捕獲至上年臈月募用僧番兵之善水者始得生擒當於班師之日大將親自獻俘云而此一款係是風傳臣等在館時禮部尙書德保和送臣等應製詩䪨其中有羽書捷報萬年春之句雖以此觀之可知其勝敗之已決而他餘事件別無可以登聞者且已悉於書狀官之別單不爲疊陳○雲山郡守兼春秋承膺祚狀啓臣敬奉聖敎馳往傳諭于義州府回還正使行判中樞府事兪彥鎬所到處則以爲臣銜命出彊倏已歲易而春序又深矣王靈所曁使事得竣遠役纔反京國漸邇瞻望戀結之忱日以蓋切不自意賤陋行止上煩聖念誕降恩敎特遣史官齎宣於渡灣之日臣拜稽秖受怳若昵侍天顏親承玉音榮感歡欣心神如醉又況辭旨優渥勞問周摯諭之以欣企勉之以自護委曲鄭重逈出常格不知螻蟻微臣何以得此至於匪分之職名在朝已多尸素之愧在途益切瘝曠之懼敢於辭陛之日冒陳衷懇乃蒙淵聰記有於經年之後特解重任俾遂至願噫我聖上所以全保臣庇護臣曲費造化者前後何限而今日之許副人是終始生成之至恩至德臣雖糜粉殞結將何以報答其萬一也哉雙擎隕越感涕無從惟俟復命之日祗肅天陛以少伸銜結叩謝之忱云矣緣由馳啓
정조 12년 · 강
平安道江界咸鏡道三水端川吉州茂山雪
정조 12년 · 강
遣承旨詣宗廟景慕宮奉審摘奸分遣承旨詣受香所奉審摘奸
정조 12년 · 강
還給刑曹判書金鍾秀上疏仍命重推
정조 12년 · 목
疏略曰臣情私之切急日甚一日而只緣祝慶誠切至今不敢告歸回顧初心但深慙惶此際臣母病越添氣息凛然臣母今年九十有二矣雖在無病之時經年旅托寸腸已焦盡矣到今病勢深重如此臣於心神飛越之中目下至願惟有及此時將母還卿寸寸前進之一條路而已儻蒙亟遞臣本職及將任俾臣得以隨便行止則非臣隕結所可仰報其萬一也惟殿下矜憐而裁處焉敎曰便養京卿無異況宿症越添云爾則仍住爲便乎將往爲便乎以此較彼所謂便養之請未免太未便有甚難住難冒之事扶起安頓之百歲老人向數十里卿程爲此寸寸前進之擧乎其言則當句不成說其計則欲便反不便雖曰請急之章旣非無將任者循例尋卿之行又非在京請救護之疏則由前由後無非違格似此上疏亦皆捧入近日疲神惱心之餘徒添酬應之端可乎刑曹判書金鍾秀爲先從重推考原䟲還給捧納承旨推考
정조 12년 · 강
假注書申漵以領府事金致仁入城啓
정조 12년 · 목
書啓略曰敬奉聖批傳諭于領府事金致仁所住處則以爲聖敎至此而猶不知動則非但分義之所不敢亦非所以明臣死報之本意謹當冒沒入城云矣
정조 12년 · 강
咸鏡道長津三水雪
정조 12년 · 강
詣璿源殿展拜仍詣景慕宮展拜
정조 12년 · 목
具翼善冠袞龍袍詣眞殿行禮訖由永淸門乘輿出明政門弘化門入日瞻門至齋室門外降輿入齋殿小頃詣版位行禮還齋殿召見本宮提調鄭昌聖乘輿出日瞻門入弘化門由協陽門還內
정조 12년 · 강
以洪秉纉爲開城留守備薦也
정조 12년 · 강
命當該引儀金在儉拿問
정조 12년 · 목
內閣以今日奉審時不爲待令請拿問處之允之
정조 12년 · 목
先是太學以圓點生講册年條已例啓至是敎曰從多例講册則以月講册爲之製述規巨矢依前爲之
정조 12년 · 강
以韓用龜趙濟魯爲校理鄭東觀李庚運爲副校理鄭福煥爲修撰尹致性李書九爲副修撰前望也
정조 12년 · 목
政院以玉堂上下番俱空啓敎曰玉堂許久空番副校理沈晋賢許遞與未差之代前望單子入之待下批牌招察任外任及在外人下諭
정조 12년 · 강
平安監司金履素以灣府燕貨搜檢時禁紋執捉啓
정조 12년 · 목
該道監司枚擧義州府尹沈煥之狀啓謄報以爲燕栅雜貨入境時依例伺察雜商搜檢禁物則本府搶軍田興丁所持卜物執捉禁紋詰其所由則以爲李首陽所付云故捉問首陽則以爲瑞興奴允得以馬頭入燕還到栅外以其卜物借背暫輸云而取其卜物仔細檢視則有雜紋綃七疋有紋改機紬一疋故不勝驚駭定將校發捕允得則已爲逃去多發伶俐將校期於捉得待用刑依律擧行云矣罪人未卽窺捕誠極驚駭自臣營別關道內各處另加譏詗期於必捉
정조 12년 · 강
以嚴思憲爲慈仁縣監口傳也
정조 12년 · 강
御熙政堂受判府事李在恊等謝箋副司直李在簡前水使金獜瑞五衛將李輔國前牧使李在亨副司果朴宗珪忠勳都事吳泰詹永禧殿令趙觀鎭內乘金宗淳宣傳官李謙會金宗洙活人別提南愼五部將洪疇九直赴朴崙壽出身金宗源生員李在治幼學吳泰元吳學秀李在咸李在紹李來鉉李樂鉉趙用鎭趙雲羽趙雲翊朴宗理朴宗愚朴榮壽朴㝡壽朴台壽李煐李鼎會李瑞運李儒碩金繼勳南志賢能麼兒郞廳朴向榮敎鍊官李在愼業儒李在寧趙宣鎭趙成鎭朴萬榮童蒙朴億曾
정조 12년 · 목
箋文略曰昔當我寧考著雍之歲乃有先祖臣敵愾之功三方繹騷賊鋒至及於畿甸六師迅掃邦基遂奠於泰磐不惟執訊獲醜之勞亦多殉國死義之節旂常胙土旣山河之申盟俎豆腏祠儼風聲之永樹屬歲紀重逢於回甲而宸慕倍切於撫辰十行頒綸奚啻鼎彝之顯刻九陛賜對怳憶金壇之舊儀芬苾遍擧於元功亦應泉臺之知感寵齎親擎於前席實是廷臣之罕叨豈止奬節而酬忠咸思追先而圖報嗟是年是月之重覩與有榮於孱孫念乃祖乃父之餘休罔非由於洪造攅手華祝聚首蔡傾命進箋諸臣竝入侍判府事李在恊曰今日卽先朝親臨熙政堂特差都巡撫之日故臣等之今日進箋在此也予曰舊甲重回追感一倍故諸家有致祭之擧矣奉朝賀家近甚零替致祭之時誰家承受耶在恊曰參奉崔吉憲卽其奉祀孫也命諸臣以次進前奏職姓名金麟瑞進前予曰今則可謂快成名族矣在恊曰此家誠壯矣雖棨㦸之家兄弟之迭據內乘宣傳則難矣予曰初欲加資襲封而二子旣爲宣傳內乘渠又襲封則誠太過故置之矣聞其年七十云是彥城之子乎孫乎在恊曰此本彥城之姪彥城有所生子而以其難於克家不使奉祀以姪而繼之云矣南愼五進前予曰何不往致祭所尙此留在耶在恊曰三忠子孫則以讎地本不向淸州地矣予曰早知若此恨不致祭於其本家矣在恊曰十五日卽殉節日故以其日致祭於其祠矣又曰李述源愼明翊有一體賜祭之敎而因前領相書啓愼明翊事有更考文蹟之命其子孫來見稱冤禮曹考出文蹟亦果分明云矣朴億曾進前命誦致祭文金繼勳進前予問是誰在恊曰陜之孫也予問其行列繼勳曰本名魯謙而以今名付料矣予曰花川之後有官職乎繼勳曰有府使權根矣予曰嫡長之無官爵者幾人在恊曰此人外又有李瑞運矣朴萬榮進前予曰欲爲武乎萬榮曰臣父在時慮其外入不使學武矣予問其文何如在恊曰文亦未習矣予曰經理軍官別無他役而時或監屯於渠可謂好矣命進饌曰不知卿等之今日進箋猝乍間備設未免草草第須各飮酒童蒙億曾不必各床使食於卿床好矣先朝若當此時則其於記功酬勞之方異數曠曲當如何予心不勝感傷不可無表識之擧儒生輩則欲使應製以山河誓爲賦題擬本朝揚武功臣子孫等謝於命將推轂之日召見便殿宣賜酒饌嫡長無職人授以職品仍命賡和御詩以寵之爲箋題命承旨南䳽聞率儒生出往賓廳使之製進○敎曰召見進箋諸臣是日卽命將推轂之日以是日臨是當緬惟舊甲愴傷冞深其中兩勳臣家嫡長獨無職名云可謂欠事幼學李瑞運金魯謙初仕調用靈城家亦無從宦之人嫡長姑未成長閑良朴萬榮身手足堪武政令軍門調用○總戎廳以朴萬榮經理軍官加設差定啓○應製儒生表三上居首李在咸賦三上居首吳學秀各八子百選一件賜給其餘賞紙筆墨有差
정조 12년 · 강
有政吏曹判書吳載純兵曹判書鄭好仁進
정조 12년 · 목
以李時秀爲吏曹參議柳義養爲戶曹參判李秉模爲同春秋朴始榮爲通川郡守趙心泰爲副總管
정조 12년 · 강
開城留守洪秉纉上疏辭職賜例批
정조 12년 · 강
咸鏡道咸興慶源雪
정조 12년 · 강
召見戶曹參判柳義養開城留守洪秉纉于熙政堂
정조 12년 · 목
義養啓言頃日伏承校正郞廳加數擇定之敎矣前掌令李趾永奉常判官朴奎淳自前校正已熟禮曹正郞鄭最成今方校正竝令仍察前正郞姜彙鈺前典籍崔時淳可合此任亦爲加差時無職名人請付軍職從之○敎曰開城留守未下直守令皆令當日辭朝
정조 12년 · 강
命慶尙道新寧縣失火民家拔例顧助
정조 12년 · 목
該監司金光默以新寧縣楸谷里民家今月初七日夜失火二十三戶延燒狀啓敎曰方春失所極爲矜悶元恤典外令道伯拔例顧助申飭守宰斯速結構期於奠居事令廟堂申飭該道○又狀啓以爲道內各邑田稅七十一州中嶺底十二邑以純錢上納漕運二十邑以米太上納自是從前已例沿江十七邑元稅例爲區劃於倭料及公木而均廳田稅之作木上納者只是五邑山郡二十二邑元田稅與均廳稅竝以作木上納就其作木處詳探民情之緩急參互綿歉之淺深區別分等酌定許代俾窮民均蒙實惠至於退限一款詢問各邑採探民情則皆言荐遭綿凶且値春窮以錢以木非不難辦而旣蒙無前惠澤得以紓力寧欲乘此時竭力備納以忘日後之憂泛民願依分數將捧上納之意馳啓敎曰代錢與退限旣出於爲民之意退限一款民情不願云雖不强令爲之代錢則如有令前已納者實惠或有未究則安用方伯守令爲哉卽此一款不可不另送按廉之使以考擧行勤慢今此先甲之諭期欲無犯也此意令廟堂三懸鈴先卽行會○濟州牧使李命俊以監賑軍官折衝李彝煥勤勞請賞狀啓敎曰何必回啓依例加資此意知悉事回諭
정조 12년 · 강
咸鏡道富寧雪
정조 12년 · 강
以鄭昌順爲同成均前望也
정조 12년 · 목
政院啓言玉堂上不番俱空已至多日副提學應敎未差之代請政官牌招開政允之○以鄭萬始爲應敎尹翊東爲校理宋民載爲副校理李遇濟李顯默爲副修撰金憙爲同敦寧
정조 12년 · 강
命圓點儒生明日試取仍行抄啓文臣親試課講
정조 12년 · 강
先朝茂申年功臣忠臣收錄綸音
정조 12년 · 목
放曰是年是月卽我先大王揚武戡亂之年若月也當時之事尙覺心寒陰謀煽自嶺湖急鋒直抵畿甸內結失志之輩外連不逞之徒藩閫旣多通氣郡邑間亦望風綴旈之形危如一髮倘非威斷若神聖武不殺制勝樽俎天人助順頋何以收鯨鯢化龍蛇奠盤泰於指眄之頃也舊甲云回徒見山高而水淸則以小子追感之心曷其不酬忠報勞以答前寧人攸受休哉一絲扶鼎則有故奉朝賀崔奎瑞片言折衝則有故大司憲洪景輔故參判吳光運同時殉節則有忠愍公李鳳祥忠壯公南延年贈參判洪霖亦粵諸勳臣咸能協籌奮膂亟盪妖氛盟申帶礪紀載旂常予懋乃庸曰篤不忘故奉朝賀崔奎瑞海恩府院君吳命恒豐陵府院君趙文命家遣官致祭藎臣之褒嘗所承聆記舊之擧何靳殊典靈城君朴文秀家一體致祭故大司憲洪景輔故參判吳光運令有司錫以美諡以賁其忠淸州表忠祠卽三臣竝享之所遣官卽其祠賜祭收錄其子孫忠壯之孫前參奉聚五其祖遇害時亦被賊刃創痕尙存夫妻之年俱滿七十復見此歲事甚稀異特加一資豐原府院君趙顯命家不幸無主祀人大非世宥之義丙申特命宥一子竟爲廷議所閣逄今年又豈特疑嫡長泒免坐復其宮彥城君金重萬錦陵君朴弼健仁平君李普赫韓原君李萬囿咸恩君李森完春君李遂良全陽君李益馝花川君金浹花原君權喜學忠原君朴東亨等嫡長家賜食物其子孫當召見故嶺伯黃璿夙夜盡瘁卒保全嶺其死也國人至今悲之其後孫待年長先卽調用贈大司憲李述原以居昌座首罵賊而死祠名褒忠其子遇芳殯父從軍手斬希亮等三賊可謂是父是子亦令就其祠賜祭其後孫錄用贈承旨愼溟翊以賊機通報營閫竟死於賊卿人建祠祀之云降香祝令本官往祭之府吏愼克終亦與述原溟翊終始同事尋因疽背而死尙稽褒錄豈非欠典特贈郞署鎭川把總金天章淸安別將張潭擧義兵死於賊手其子孫令吏兵曹訪問啓聞後錄用故全州判官李錫仁時賊孝爲方伯賊顯之率兵到城也拒守不納因繡啓有加資之命而身故未施云加贈一階故倡義使朴敏碓故郡守金鼎運其功卓爾才施貤贈之典而鎭川士人趙重觀捕獲僞帥功不讓於兩人且聞在世其年已過九十特施加資出征從軍將士之至今生存者倡義殉節之泯未褒揚者令各部各道搜訪以聞仍敎曰外方則出征從軍將士生存者倡義殉節之泯未褒揚者旣命搜訪以聞如有之則紀錄之典不可踰此月知悉此意斯速論理狀聞事下諭
정조 12년 · 강
命芸閣活印綸音頒給諸臣
정조 12년 · 목
敎曰今日所下傳敎依甲辰年褒忠綸音例令芸閣活印分給諸臣家仍以文字跋其尾事遣史官傳諭于李判府事勳臣嫡長家子孫旣有召見之命待下敎卿其率諸家人來待事一體傳諭又敎曰戊申勳臣之家惟仁平家有大官事極稀貴仁平君家食物置之以致祭擧行又敎曰兩宰臣之忠求之古人實無愧焉倘無伊日之倡論國家豈得有今日記昔先朝語到戊申敎以兩臣之忠不讓元勳時有故相李宗城繼倡進對之議其功亦不可謂多讓於兩臣晚來一着予雖不忍畢說曾提是事至有改諡之命汔至多年尙無施行況逄今年尤豈可拖過申飭弘文館從速議諡○假注書申漵書啓臣敬奉綸音往傳于時原任大臣則皆以爲別無他見而領議政金致仁以爲愼溟翊事臣未詳本末始得見贈大司成李述原家藏册子居昌儒生等呈書於道臣者則其所可疑非止一二降香祝賜祭實係重典令該曹詳考可據文蹟更爲議處恐合事宜云矣敎以領相議旣如此令該曹詳考可據文蹟稟處後致祭○承旨洪仁浩啓言淸州三忠祠遣官致祭事有命矣何官進去乎敎以距營不遠祭文旣以御製製下番祝下送後令道伯就往設祭後形止使之狀聞又啓言故奉朝賀崔奎瑞家海恩府院君吳命恒家豐陵府院君趙文命家豊原府院君趙顯命家靈城君朴文秀家仁平君李普赫家贈大司憲李述原家褒忠祠竝致祭事有命矣何官進去乎敎以豐陵家遣承旨餘遣禮官○義禁府啓言豊原府院君趙顯命嫡長泒免坐復官事有命矣豈可以勳臣之孫而宥三尺之法乎況載翰窮凶罪關千古其應坐之類不可遽然輕議成命之下不得奉行敎以勿煩斯速擧行又以雖伏承斯速擧行之命決難奉承啓敎以何敢如是煩漬乎卿等推考斯速擧行
정조 12년 · 목
以鄭萬始爲應敎李之淳爲順陵參奉初仕也通政趙重觀今超嘉善前參奉南聚五今超通政故判官李錫仁贈左承旨故府吏愼克終贈工曹佐郞以鄭昌順爲都總管吳大益爲副總管
정조 12년 · 강
特罷入直總管安川君烆申大謙等職
정조 12년 · 목
兵曹啓言總府待令近仗軍士崔貴福與龍洞宮奴子姜聖文相閧於通化門外聖文至被敺打闕門咫尺如是鬪閧極爲痛駭請幷令秋曹照法嚴治敎曰建陽以東總府主管則闕門咫尺如是鬪閧入直堂上罷職郞廳拿處兵曹當該郞廳先汰後拿鬪閧人何足究問令該曹嚴治
정조 12년 · 강
原春道杆城平昌淮陽黃海道兎山平安道成川慶尙道豊基雪
정조 12년 · 강
御春塘臺行抄啓文臣親試及初再次課講兼行圓點儒生製講親試試官李性源鄭民始徐鼎修鄭東浚鄭大容課講試官吳載純李秉模圓點儒生製述試官蔡濟恭徐有隣鄭昌順鄭束浚鄭大容尹行任請試官吳載純李秉模徐鼎修
정조 12년 · 목
具翼善冠袞龍袍乘輿出協陽門由靑陽門詣春塘臺降輿陞座試官率抄啓文臣減下文臣亦應製儒生分左右入庭行禮訖以擬唐探花使者等謝於杏園設宴之日別命年少二人俾主其事爲表題試抄啓文臣擬本朝策揚武勳爲敎文題試圓點儒生又以杏壇爲銘題使下齋生及學儒應製館學掌色以抄啓文臣表題使之應製考官李秉模違牌敎曰向來事前文衡旣有筵奏到今豈有處義之端今日試牌又此坐違事體未安藝文提學李秉模從重推考仍以前牌催促違牌勿爲呼望命設諸生食堂大司成徐鼎修進御床試官承史及侍衛諸臣各賜一床食堂訖行課講舊選文臣講書傳新選文臣講孟子初次副司果韓致應略居首再次副司果韓商新略居首承旨洪仁浩啓言抄啓文臣鄭東觀以實病不得入參而開講之前不卽警咳請當該試官推考從之圓點儒生以孟子開講命應講儒生以十人爲列每一人進講十人齊進聽講問難使之講退後修整講說以進進士韓允鎭通居首仍行科次命親試試官兼考下齋生學儒應製試券親試藝文館檢閱尹行任三中居首圓點儒生試取生員朴宗洪三中居首齋任儒生應製幼學尹魯東三下居首寄齋生學儒應製幼學韓錫仁三下居首敎曰圓點儒生試取時旣無一經講兼試居首生員朴宗洪直赴會試之次進士嚴者生員李弘達朴長鉉給二分之次進士鄭奎漢尹永儀紙筆墨考例施賞講則從多例旣以月講試取賞典別無可論居首進士韓允鎭略栍進士李志浩洪熙普紙筆墨考例施賞又敎曰雖非圓點旣參親臨食堂使之應製矣齋任儒生居首幼學尹魯東給一分幼學李肇源紙三卷筆三枝墨三笏幼學金敬淳李寧載各紙二卷筆二枝墨二笏賜給寄齋生學儒應製居首幼學韓錫仁紙三卷筆三枝墨三笏之次幼學申升模紙二卷筆二枝墨二笏賜給禮畢後兵曹判書鄭好仁啓言試士雖畢而侍衛姑無前進之敎而龍旗擅自進發以致禁軍之輕先離次請次知宣傳官尹衡東汰去敎以拿處卿難免不飭之失推考乘輿出靑陽門由協陽門還內
정조 12년 · 강
以李顯默爲校理李儒慶爲副校理洪聖淵安策爲副修撰前望也
정조 12년 · 강
召見輪對官及戶曹參判柳義養校正郞廳李祉永等于熙政堂
정조 12년 · 강
酌放金吾時囚及保放人
정조 12년 · 목
因都囚徒敎曰申載文閔光德李潤謙金賛興鄭敏赫閔永喆幷罷職放送權應卨照律放送金在儉付過放送任藗任希澤放送又敎曰總郞拿處人幷分揀○該府啓言權應卨刑曹啓辭內卽接壯勇營移文則本營細樂手卞大永結縳亂打之捕校嚴囚重治事粘目判下而係是出身移義禁府擧行罪依律文杖一百收贖告身盡行追奪熊川縣流三千里定配允之敎以定配收贖
정조 12년 · 목
政院啓言副修撰安策方在解由未出中而混同出牌臣之不察惶恐待罪而安策牌不進罷職傳旨請勿施敎以勿施前望單子入之爾之生疏不可無警從重推考
정조 12년 · 목
因京畿監司徐有防雨澤狀啓敎曰春來頗有惜乾之歎爲注秧爲付種近甚渴悶昨今甘雨不啻知時爲民事萬幸行部在途獲此霈澤雖謂之隨車雨可也來頭成就之功在今勸課之勤怠俾守宰躬審田畝勸相借貸無或有人力之不及天心之眷顧小民如此凡係人力所及豈或怠緩自卿惕念以面以關飭諭列倅期有實效諸道方伯多在巡路雨澤多寡幷令須卽狀聞課農之方依此傳敎著意勸飭事令廟堂分付畿伯處及諸道監司處
정조 12년 · 강
同敦寧金憙疏陳無敦寧乞解賜例批
정조 12년 · 강
平安道肅川咸鏡道端川雪
정조 12년 · 강
召見入格儒生于熙政堂
정조 12년 · 강
以金履鏞爲副修撰前望也
정조 12년 · 목
以李鎭翼爲同敦寧韓思喆爲和陵參奉柳相燁爲部將
정조 12년 · 강
咸鏡道慶源慶興雪
정조 12년 · 강
召見校正堂上柳義養郞廳李祉永于誠正閣
정조 12년 · 목
政院以校理李顯默副校理李儒慶副修撰洪聖淵金履鏞違召啓仍請未差之代政官牌招開政待下批牌招入直敎以校理李顯默則情勢似然許遞其外只推更卽牌招推移入直○儒慶聖淵履鏞又違召命罷職○以宋民載爲校理李太亨爲副校理宋翼孝朴基正爲副修撰
정조 12년 · 강
咸鏡監司李崇祜以道內各陵殿奉審形止馳聞
정조 12년 · 목
該道監司狀啓以爲純陵陵上乙方定陵陵上癸丑兩方和陵陵上壬方莎草稀疏處今番寒食祭享後皆已播種智陵陵上辛方駕石一立酉方駕石一立微有動退與前無異義陵陵上寅酉亥三方屛風石及上臺石壬丑兩方屛風石罅隙動退與前無異祭器中小小有頉者使各其進排官卽爲依例修改之意發關分付祭器祭服成册上送該曹
정조 12년 · 강
以徐秉德爲執義閔彝顯爲掌令前望也
정조 12년 · 강
命時囚尹衡東附過放送
정조 12년 · 목
因囚單有是命○因高道成囚單命保放
정조 12년 · 강
先朝戊申從軍生存人倡義殉身未褒者恩典命禮官就議于時原任大臣
정조 12년 · 강
命武藝廳出身及壯勇營軍兵拔遷者各定名色屬之付料牌頭主管節制
정조 12년 · 목
敎壯勇營曰本營行伍出身等之陞遷或加資或登科後仍作方外無用之物誠甚可惜壯勇衛別設行伍二窠取才許赴亦於付料試射通同應試者出於無漏之意然而名色姑無一定之規此後武藝廳出身則稱以未付出身自本營軍兵拔遷者稱以行伍出身付料牌頭通同主管節制以此軍案修正各廳各哨色申明知委俾無相混之弊
정조 12년 · 강
召見校正郞廳李祉永崔時淳于誠正閣
정조 12년 · 강
命壯勇營軍器所入代穀自湖南巡營分俵取耗限三年充報
정조 12년 · 목
壯勇營啓言觀此統制使趙心泰軍器磨鍊別單長銃五百柄新造各種價錢一千三百八十五兩料米六百十五石短銃三百柄新造各種價錢六百十五兩料米二百七石火車五十乘新造價錢一千七百三十六兩零料米一千九百九石零錢則姑先貸用於臣營儲留錢木中米則姑爲取用於臣營所管別餉米留庫條後湖南船儲置米一萬石耗條每年一千石式取來流伊還報似爲便好略陳事狀以待朝家處分云今此湖南船儲置米旣爲戰兵船修葺之需則水陸器械本自一般以此移用於本營器械之需事甚便宜加分取耗計年充報則畢竟穀簿必當自如其在經費少無損傷依狀請取用之意分付帥臣而第念工匠料條以米取用以米還報則自湖南輸來之際船價雜費貽弊可慮以錢代給事亦爲分付至於充報一款儲留錢之經年虛留有非備不虞之本意湖南船儲置未新捧中限三千二百石趁今秋直劃於統營使之作錢還報其代則自本道巡營就留庫中稱此取耗數爻添入於每年加分條分俵取耗以爲限三年充報本穀事請移關惠廳仍爲分付於本道道臣敎以依回啓卽爲行會仍令惠廳知悉擧行
정조 12년 · 목
以蔡弘履爲大司憲安聖彬爲大司諫李挺龍爲持平鄭致淳爲獻納洪克浩李尙友爲正言尹翊東爲副校理○再政以洪義浩爲校理尹羽烈李遇濟爲副修撰○三政以沈興永爲南學敎授資憲趙重璧加正憲通德郞朴景奭士人張瀗超通政
정조 12년 · 강
以李洪載爲副校理趙雲紀爲修撰前望也
정조 12년 · 강
召見回還正使兪彥鎬副使趙瑍于熙政堂
정조 12년 · 목
敎曰總帥事未安矣衰病之難强聞於其子亦已知之而許久虛帶看作已遞總符一隻無異巡牌之晝封焉有如許事體乎受符之後更量筋力猶可說也一味如此亦豈成說乎總戎使李昌運推考
정조 12년 · 강
命畿邑城餉加分依初下敎擧行
정조 12년 · 목
該道監司徐有防狀啓以爲方在渴望之餘幸得一番之霈臣適在巡路較量多寡大體鋤犂雖或不同一道均霑推此可知謹以傳敎知委各邑長吏躬審課農加分助乏之意面諭關飭若其穀簿之最不足處各從其隣比推移相資而外此城餉之不得不仰請者從當具由陳聞敎曰向有不待狀請勿論餉與還量宜加分之命則今此城餉云云殊未曉也令廟堂關問道伯依初下敎擧行若係無例之事更爲狀請事分付
정조 12년 · 강
賜副應敎韓光近疏批
정조 12년 · 목
先是光近上疏略曰窮天極也之凶未破窩窟腐心痛骨之讎不覈根柢世變層生怪鬼疊出天討久稽亂本未鋤此固群下不能沬血致討之罪而亦豈無憾於大聖人廓揮之道耶至於趙時偉卽一戾氣所鍾也惟彼妖宇何等劇賊何等臣慝凶圖之醞釀禍心之包藏非一朝一夕之故也如時偉久處近密者甚所嚴斥宜先於人而不惟不絕又從而附麗之和應之擬帥之計同惡之跡狼藉難掩卽此一款已爲斷案而若乃壬寅同慶之日除非莾操懿溫之徒孰不蹈舞懽忭而渠獨何心凶言肆發於公座國論喧騰於一世傳之者爲之竪髮聞之者皆欲寢皮心之所存旣極凶慘口之所發自歸彰露似此罪惡之窮凶絕悖一不盤覈薄竄海島神人之憤爲當如何姑先荐棘以待用刑嚴鞫得情快正王法斷不可已也至是批以所陳前已悉諭
정조 12년 · 강
命兩重臣議諡今日內擧行
정조 12년 · 목
敎曰故重臣洪景輔吳光運賜諡豈可踰此月玉堂東壁未肅拜人員卽爲牌招今日內擧行
정조 12년 · 강
咸鏡道長津茂山會寧鍾城雪
정조 12년 · 강
遣承旨詣明陵奉審摘奸奉審局內諸陵
정조 12년 · 목
政院以副應敎韓光近校理洪義浩副校理李洪載修撰趙雲紀副修撰李遇濟違召啓仍請未差之代政官牌招開政差出允之敎以違牌玉堂從重推考傳旨勿施申飭肅命斯速擧行○以韓光近爲應敎○敎曰玉堂違牌傳旨勿施解由勿拘仍以前牌催促
정조 12년 · 강
命杆城失火民家各別周恤
정조 12년 · 목
原春監司金載瓉以杆城郡民家二十六戶失火延燒啓敎曰方春失所極爲矜憫令道伯兀恤典外各別周恤期於斯速奠居事回諭
정조 12년 · 강
應敎韓光近校理洪義浩副修撰李遇濟聯箚賜批仍命刊削
정조 12년 · 목
箚略曰扶植義理卽聖王之先務摧折公議非昭代之美事殿下何爲而有向日過中之擧耶自有甲辰秋逆變以來爲殿下臣者尙無一人碎首刳腹以死自效一則臣等之罪二則臣等之罪尙何言哉惟彼魯春之悖疏凶言掇拾夏賊之口氣如印一板尙今偃息於海島已是刑政之大失而肆然請宥之言忽出於大官之口此下數句墨抹以下雖以殿下涵貸之仁欲歸之無妄而筵席陳奏思對宜審凶徒隄防關係甚重其可曰無妄而發乎且以當者自解之心强諉之不知而凶疏投呈歲月不久臺啓論列耳目所塗亦可曰不知而言乎事端自發於其口形跡莫掩於衆口則職在論思之列箚陳同聲之討卽其責耳封函旣焚筵䅈且秘諸臣所坐雖未詳知第以處分傳敎觀之槪可見諸臣之所秉執者公議也所爭抗者忠憤也日月之明宜賜開納而雷霆之戒反加摧折千里絕塞六人幷逐行色蒼黃景像愁沮是豈所望於聖明之世者耶此下數行墨抹以下伏願亟收諸臣竄配之命仍納諸臣懲討之請焉至於堂箚付燼尤涉過當藉令其言不摡淵衷惟當曲加優容何可爲此創有之事以傷恢張之德耶更願深加留意焉向來怪鬼之疏旨意閃忽情節兇㦧其中一字凶言又襲劇賊餘套陰懷叵測之心顯售嘗試之計傳神護法如出一口此而不嚴加究覈明施典刑則亂賊之徒無少懲畏爲先施以魯春之同律待用刑設鞫得情斷不可已也批以省箚具悉矣仍敎曰此營救乎敲撼乎托營救之名售敲撼之習意甚不美予切惡之雖欲責備何患無其說而轉語遣辭太極憯刻非不欲別加處分而與向日聯箚者之口業與擧措頗有間焉重費辭氣反非庇護之本意且況目下所待之者只在焚者熄圭者詘而已豈爲異旨者所撓奪姑從不治治之義應敎韓光近校理洪義浩副修撰李遇濟爲先刊削仕籍以示順應而明示之意
정조 12년 · 강
副校理李洪載上疏賜批
정조 12년 · 목
疏略曰天地之間戾氣所鍾凶逆間作而極古窮來豈容有二夏賊哉人心之憤惡仇疾於此賊者以仇解憎蠏之意苟有一言半辭之依俙彷像於此賊則疾之固如此賊矣李魯春之一字套襲萬戮猶輕則向者大臣之率爾請宥臣未知其故也寧不大可寒心哉大臣一有所失三司職當論正言或過當事宜優容奈何聖衷煩惱聯箚諸臣一幷投北臣竊爲聖德惜之伏願早下放還之命焉噫嘻月前怪鬼疏之陰慘臣已言之若其掇拾一字之凶悖臣未及言之大抵此一字要爲失志怨國者之憤口懟筆劇賊倡之魯春和之則此一字雖謂凶逆斷案可也而繼出之疏作爲題目重言複言其精神所注又非魯春之比此不可罪同而律異竝與魯春待用刑快施當律宜矣批以聯箚諸臣竄配還收事因機逞憾姑舍是直請律名太無忌善地薄竄猶失於輕若嫌其言事當勘不勘堲讒之意果安在哉下款所請與李魯春同律事指吳翼煥之謂乎律名旣如是深重則不書姓名難免不察
정조 12년 · 강
命時囚李鎭復保放
정조 12년 · 강
命禮安麟蹄失火民家拔例周恤
정조 12년 · 목
慶尙監司金光默狀啓以爲禮安縣胎洞里去月二十九日失火民家二十六戶延燒良人劉台三子允三年五女二歲兒等俱爲燒死恤典依例題給敎曰方春失所極爲矜悶燒死人生前身役蕩減令道伯原恤典外加給各別周恤期於斯速奠居事回諭○原春監司金載瓉狀啓以爲麟蹄縣東里今月十八日失火三十二戶一時延燒幼學盧賢澤及童蒙李連孫等燒死恤典請令該曹會減敎曰方春失所可悶況斗邑民事尤爲矜惻燒死人生前身役蕩減令道伯原恤典外會付米斗分等加給拔例周恤期於斯速奠居事回諭
정조 12년 · 목
以徐配修爲校理李尙度爲副修撰柳正養爲谷城縣監○再政以鄭萬始爲副應敎李敬五爲東學敎授
정조 12년 · 강
冬至書狀官鄭致淳以別單啓
정조 12년 · 목
別單一彼中年事昨年夏秋之間雨暘不適關外則僅免凶歉而關內則各穀不登斗米之價比關外不啻倍多路上多有流丐之就食於關外者而亦不至顚連自今春以後一向暵乾沿路不甚泥濘故臣等一行之得免停滯趁時到栅亦由於此一皇帝痛祛一切文具至如各省生祠及德政去思之碑竝令禁除著爲令典一上年皇帝諭以凡係筵宴辦備之物品色煩多殊欠簡便此後鷄鵝鴨等類竝令裁除以猪羊肉斤抵用爲可云光祿寺奏稱鷄鵝鴨之裁減實屬簡便自應遵旨辦理而至若朝鮮安南琉球等使臣筵宴其供給有等使臣則有鷄鵝等物從官則只給肉斤所以別等差而示優異也今若槪以肉斤抵用則雖其斤數有所增加而品色轉竟減少且與從官似無區別變通料理之意旣難悉諭而該使臣等忽見廩餼異常恐或致生疑慮殊非皇上撫綏懷柔之至意云皇帝覽奏以爲外藩使臣筵宴品物旣有等差豈可拘泥前旨以乖柔遠之意耶此後藩使筵宴自當照例供給而該衙門所辦鷄鵝之纇務令精備毋至虛應故事有名無實之歸管宴大臣亦須一體査察而今此所奏甚爲得當一上年皇帝發內帑銀二百萬兩命太學士李侍堯賑濟畿內貧民侍堯只以一百萬分賑而其餘盡歸私橐民情咈鬱爭訴官府事將上聞侍堯大懼乃以五十萬貽於和珅和珅出力掩護竟免罪戾而珅受皇帝不世之恩不思圖報至使皇恩不得下究民情不能上達民之詈罵疾怨有浮於侍堯一福康安以傳恒之子隆安之弟早登仕籍歷位卿相甚見寵幸而隆安當與阿桂出征金川大小政戰身輒先登以武勇見稱故上年臺灣之戰皇帝以爲康安爲人雖不及乃兄而若其籌畵方略則必有家庭之風命授大將軍印委以征討之任阿桂則年老故只令總督軍務康安果能調度得宜擒獲賊魁收復州縣皇帝嘉之錄勳封公仍令巡視防鎭以圖善後之策慰撫民庶俾盡奠接之方一皇帝之寵幸和珅終始無替滿朝滿漢莫不輻輳而唯阿桂一人剛直自守公坐相見之外不復私接年雖篤老而奉公不懈卯入公堂盡酉而退日以爲常以此頗見重於朝廷一皇帝優老之典遍及黎庶每於歲首令各省抄啓壽民萬年縣人洪元芳浪穹縣人施光烈現年一百歲高要縣人周䳽年現年一百二歲獲嘉縣民婦汪氏現年一百八歲五世同堂俱屬昇平人瑞竝賜采帛旌表其閭一皇帝近年以來頗懈爲政大小事務竝委質郡王而以遊幸爲事正月在圓明園觀燈戲二月幸天津行水圍夏則避暑於熱河秋冬則觀獵子蒙古地方一年之內在京不過數三朔而臣等留館時聞將以二月十八日幸天津或云明年稱慶故今年有此遊宴○首譯李洙別單一臺灣卽福建之屬島而居民林爽文聚其徒衆擊殺官長據有其地侵掠傍縣爲害不少昨年秋初命總兵官柴大紀往討之大紀見賊勢甚盛畏縮失機多折官兵皇帝責其無能拿致刑部査治繼遣阿桂福康安發旁近官兵卽令捕獲蓋阿桂老成首相也康安寵幸大臣也而俱遣於南徼危難之地者可見其視爽文爲大患阿福兩人果能政破巢穴擒獲從賊四人檻送京師皇帝親訊情節正法於順城門外爽文則浮海逃躱見方調發舟師圍繞搜捕使行離發之日臺灣捷報聞纔到京而爽文亦就捕一大臣中皇帝所敬禮者阿桂嵇璜所寵任者和珅及福康安長安兄弟而阿桂有淸儉之操嵇璜有幹辦之才時稱賢相和珅福長安恃寵怙勢擅弄威福朝野側目一昨年因春雨愆期秋潦支離山東省濟南泰安曹卯袞州東昌武定靑州等處俱被災荒皇帝命該督撫軍民之舊逋錢糧悉許蠲免酌給糧種以舒民力其餘濟南府屬之歷城等七縣靑州府屬之壽光等五縣定州府屬之陽穀等三縣亦令分等賙賑均沾惠澤一皇六子質郡王永瑢卽皇帝屬意者也近年以來軍國大事悉令質郡王斷決以試其能否而皇五子永琅爲人淳良且優文學皇帝深加愛重亦使與聞國政參謀軍機其寵任亞於質郡王一四庫全書纂成時紀均陸錫熊陸費墀實管其事俱以其勞不次擢用數年之間位至卿貳矣年前皇帝偶閱其書見其訛謬甚多命皇六子永瑢及大學士和珅再加校正而當初總纂之紀均總校之陸錫態陸費墀幷草職其粧釘刻字及工匠等費使之賠出一康熙崇儉之德至今傳頌而今皇帝卽祚以復歲起土木之役樓臺宮室營新增舊結構之壯麗丹臒之玲瓏䊮人眼目其所作爲雖欠繼述之意而但所用之財出自內帑所使之人給其雇價故經費不匱民怨不起而工匠市井之賴以資生者亦多有之一西山西峯寺有一女人自稱老祖活佛符呪治病頗有靈驗之稱京城士女爭往參拜捨施尊奉而原任大學士三寶之子婦戶部員外郞圖思德之妻亦因祈病往來住宿寺中皇孫綿恩聞知其事奏稱妖僧近在郊畿煽惑人心實關風化宜嚴加懲治皇帝卽令大臣査處所謂活佛籍產流配三寶思德以不能謹飭閨範竝令鮮任一回子燕起者甚驍勇在本地招募人衆造叛亦送書在京回子爲內應事覺拿到京師拷訊吐供同黨去十二月十八日帝親訊後囚在刑部見今發捕諸供人尙未入來一圓明園燈戲已成定規正月十一日駕往本苑自十二日始戲至十九日乃罷而申後燃燈初昏則停率以爲常其所費用出自內務府故和珅金簡提調其事鞦韆角觝之外諸般火炮燈形無非歲首祈年之意而御座山水閣後又有慶豐圖稱號之處十九日撤戲之後仍往其處與諸臣小宴而罷
정조 12년 · 목
致淳啓言臣猥忝專對之任職是兼臺責在糾察而未及渡江之前厮卒冒出紋縀被捉於灣府搜檢之時臣若嚴加禁飭早卽察搜則豈至此無難犯禁之理哉臣方以此俟勘其何敢冒居於臺次乎請命遞斥臣職敎以勿辭亦勿退待承旨尹行元啓言獻納鄭致淳避辭結語有欠詳曰請推考從之
정조 12년 · 강
大司憲蔡弘履持乎李挺龍上疏幷賜批
정조 12년 · 목
弘履疏略曰魯春之負犯何如也關係何如也王府之究覈未竟海島之酌處旋下俟後一分之望惟在於待用刑窮覈而乃者請宥之論胡爲而發也當初事實藉曰不知而不知而請宥恐非愼重之道雖尋常請敍之事必詳本事而後乃可陳達而至於罪惡彰著之如魯春者容易請宥末乃歸之於無知安作則公議之久而愈憤當如何哉向來堂箚雖未得見大臣有失則三司言之自是淸朝之美事而殿下不惟不摡過加摧折關塞行遣道路嗟惜昨日聯箚又未知遣辭之如何而其心則出於憂愛之忱其事則不失論思之體不少假借倂置重勘不意聖明有此過當之擧也臣謂前後諸玉堂處分之命一倂還收使公議伸而聖德益光焉批以前後玉堂處分非戲劇則卿亦無難隨衆乎○挺龍疏略曰國家不幸凶逆踵作而戾氣所鍾梟音狼毒化出一夏賊而極矣盡天下之刃不足以磔其肉窮古今之律不足以議其刑凡有血氣孰不欲食肉寢皮而蹈襲此賊口氣者乎李魯春之罪固不可勝誅而不加當律失刑大矣向者大僚矇然請釋何其率爾妄發之至此也臣竊慨惜焉隄防不嚴怪鬼投疏假托言事敢肆凶言無所不至非渠獨辦路人皆知而刑戮不加於其身究覈不及於其徒亂賊何所懲畏朝著安得鎭安哉臣謂夬從嚴囚待用刑之請焉丙午五九月之變卽臣子如不欲生必得一雪而後已者而逆宇尙貸首領賤偉偃處海島人心愈鬱醜徒跳踉伏乞亟從諸臣之請焉批以有罪不罪寧有如許刑政亦豈拘於官名之玉堂二字不可施刊竄之典乎隨衆造言予甚惡之附陳無姓名人請律事無論是否違例甚矣與尾陳事不允
정조 12년 · 목
箚略曰噫臣卽十年前病廢人也杜門窮巷寄命刀圭豈有進退之可論而特達之恩誤辱簡拔尸素之罪不勝追訟休致之請嗚呼晩矣自昨秋至今春病凡三添前之迫眼僅辨者今不復辨匙著屨筇動費摸索在旁親屬顏面依俙戶庭之間猶有顚仆之慮況於禁闥出入扶携䠥躠其爲駭觀瞻羞班聯當如何哉至於滿盈之懼前疏亦旣略誦而總百僚押兩班惟東西兩府耳同堂兄弟之一時竝據近所未覩必有招損促災之端相對憂歎夙宵懍懍此臣所以干冒威嚴一籲再籲不敢止者也惠署提擧之尙縻身邊已非私義所安軍門都提調照管大體而臣旣病昏漫無所知倘蒙聖恩可臣所懇則虛帶之銜自歸卸免豈不幸甚伏望諒臣重複之請劃卽準許俾得以優遊殘齡批以前者言之詳矣更何請懇卿雖百箚十疏予惟有一靳字須諒須諒勿或煩申以副予肝膈之諭仍命遣史官傳諭
정조 12년 · 강
敦諭領府事金致仁
정조 12년 · 목
政院以領府事金致仁以爲堂箚復嚴惶懍轉加又方逬出城外啓敎以當以手書例別下敦諭矣仍下別諭曰自卿入城一未敦迫任卿姑且優遊者非欲怠爾蓋有待焉與其汲汲渴萌無若徐徐牖頑竊庶幾默會之矣惟兹出城之擧何乃遽易堂箚領本無甚大礙眼處其入也旣附不自有之義出亦其可徑情耶多少山積非面不可悉而今之惡卿者把持日急機穽四藏此似可怖而可怕予惟在寧背初筵之約乎記注在彼卿宜休慮大抵筵奏跡也段落心也卿之跡予非之人亦非之因卿心求卿跡是跡也非無情乎非無妄乎卿之慥慥一心在於立今日之朝佐今日之治矯其非正其謬欲答委毗之私抑何心知而故爲公而孤負私而顚沛躬蹈覆轍與亂同歸乎予知之矣卿之自來規模周便太不足遇事做事每患無益而有損古大臣彌綸協贊之方恐不若是況在今時處今俗以力較勝必無幸矣卿縱不遑自恤獨不念世道人心乎卿之跡卿實自取也所謂三人者段落自異卿乃混看而合言之卿之心認爲重且大者竟無葛藤屬之支裔者反致狼狽若使卿專精於李魯春事有意而有是奏則疏語之首尾臺啓之停仍豈有不思不考之理乎卽此一款本心可暴況魯春之竄宥不關於綸音前後卿之執此爲證不亦太左乎以卿明識達鑑有此錯鮮段落故曰卿之心非本心也噫縷縷敷諭豈徒慰鮮卿也兼欲見朝紙者曉然知跡與心之逈如黑白沮方湧之議抵爭起之鋒知卿者恕跡與心不知卿者恕其心心旣曰無他云乎則勤政之來極不過慨然寒心等語而已似此咎責卿必拜而受之予亦自此庶除勞思公私之幸爲如何哉更以餘意申諭言事之臣一則爲卿二則爲卿卿若報予眷而效卿志入城之行恐不踰此日卿須深體深體此別諭入侍史官傳諭于領府事又敎曰今日前領相處敦諭說得事實備盡旣知其如許則言事之地亦當從其事實而信之昨日以前乘機怪怪之說一例漫應甚者不得不略加處分到今見此敦諭之後更當如何爲說無心而曰有心在小官猶不可況大官乎超躐三四等透穿五六匝以類推類事上生事構成之捏合之驅以之於極層地盡頭逞平日之憾報目下之意卽近俗難矯之弊而又況所謂朝廷事端非一時是非甲乙之辨則纔有錯誤便欲付之於重大處人孰有保存身名者乎予雖否德決不因一大臣斷斷此後言地又有如兩次堂箚云云者此非爲名義也卽濟黨私也名以名義濟以黨私惟意置人於爲鬼爲人則是果非作威福之徒乎今日丁寧之諭無或泛聽莫致後悔事令言事之臣知之○記事官李宗烈書啓略曰臣敬奉聖敎傳諭于領府事金致仁所住處則以爲臣迫於恩命冒還私次經旬蹙伏日夕俟勘得見堂箚聲罪益嚴一倍震懍不得不席稿城外特遣近臣宜下別諭首尾五百六十有餘言凡於賤臣本末長短與筵奏心跡之間纖毫之微無不悉燭諭臣之不足兼欲使見朝紙者曉然知之噫雖在慈父之詔迷子亦所未聞聲淚俱發不知今日之爲何日也至若史官口傳下敎尤非敢承聞者在臣分義何敢更爲逡巡而臣之得至今全保罔非恩造今又終逭當律晏然爲還入之計則將無以謝一國之論而適添其無忌憚之案思量到此莫知所出云矣敎曰午筵聞卿出城急於敦諭忽忽呼寫語未達意可嘆可嘆前後堂箚遣辭之輕重緊漫自有不可同日而語者則如是相持如是遲疑不但處義之過當揆以事理豈容乃爾迫矄不能多誥卿須卽爲入城事承旨傳諭待入城後來奏城鑰姑爲仍留○承旨南鶴聞書啓略曰臣敬奉聖敎傳諭于領府事金致仁所住處則以爲史官之還草草附奏夜漏將下恩敎復勤責之以遲疑諭之以過當仍令留門入城恩禮曠絕淸涕被面到此地頭一已處義有不暇自恤謹當仰承明命冒還私次云矣大臣今方入城臣則先爲入來○敎曰因坐直承宜之傳諭進去伴番無人承牌入來而今於持公事入侍承寫不辨字畵語聲上聱下牙所見萬萬駭然必因酒氣所困當該承旨爲先下義禁府推考
정조 12년 · 목
以李顯默爲副校理李鼎德爲修撰宋民載爲副修撰○政院啓言玉堂上下番俱空未差之代請牌招政官差出敎以請牌迄可休矣違牌玉堂有情勢人許遞其外更卽牌招入直違牌則直捧禁推傳旨又啓言修撰李鼎德時在慶州請乘馹上來事下諭敎以許遞前望單子入之與未差之代待下批一體牌招入直○以沈晉賢爲副校理尹致性爲修撰前望也
정조 12년 · 강
全羅監司沈頤之咸鏡監司李崇祜以戊申從軍生存人馳啓
정조 12년 · 목
全羅監司沈頤之狀啓以爲各邑所報今纔齊到而行陣有斬賊之功草昧效殉國之節然後方可以上聞本道無起兵討賊之事故此等之人絕無聞焉有若光州之閔濟章閔濟萬兄弟安竹之戰最著奇功而槪見於戡亂錄則似異於全然泯沒當賊孝之據營調兵也全州座首吳震亨謂以無朝令不可動軍力贊邑守終不調兵至被賊孝之結縳回示而不挫又於賊顯之到三川也與判官李錫仁同守四門多般贊助一州賴以安謐無所染汚父老之目見者至今傳說比諸倡義殉身之忠節自有間焉宜不敢一例論列只以從征生存者十五人後錄馳啓玉果揚武二等功臣前僉正柳一星年八十七本自居昌移居南原者已數世矣戊申三月討賊關文來到而左營所屬軍兵盡向八良峙一星以白面閑良不勝憤慨告于父母而請行手劍腰弓匹馬三奴直往荒山請於營將曰願借伏路防守軍三百直擣賊巢云則營將不聽一星仍以微服往于咸陽覘察賊勢逆賊存緖自稱大將逐其本守而坐於客舍稱以分糶驅劫邑丁一星歸告賊情於營將而更請伏路軍則始乃快許一星率領到咸陽存緖軍潰亡匿一吏來言存緖匿於內東軒板樓上而手有利劍先犯者必被剌衆皆趑趄板樓高幾數仞一星奮然曰諸人皆不知虎穴得子馬革裸尸之義乎乃手持一策挺身緣門櫳而超上則存緖果在樓上以稿掩體揮劍以遮一星突入以策擊其手則劍自落矣仍以生擒歸獻營將入參功臣錄而伊後移居本縣錦山揚武二等功臣出身金萬守年八十戊申以禁衛軍上番從軍到安城竹山連破賊陣龍潭揚武二等功臣通德郞辛太才年八十戊申以禁衛軍上番隨都巡撫出征到安城襲擊梟兩賊魁到竹山連得大捷臨陂揚武三等功臣老職忠衛朴信昌年八十一以禁衛軍戊申上番隨都巡撫到安城斬獲賊將逐至竹山斬首數多昌平老除束伍崔時同年八十四戊申以左哨軍隨千總玄永徵到雲峯留陣咸陽座首自稱府吏起兵應賊營將使玄永徵率三哨先探賊勢時同隨永徵直往二十里呼謂咸陽軍民曰汝亦朝鮮之民何隨座首而爲賊乎放砲一聲掩捕座首直爲結縳而還歸本陣梟示雲峯資憲李處三年九十八以左營旗鼓官隨本鎭營將孫命大防守八良峙營將於軍校中擇其可當一面者遮截長水六十嶺諸校盡赴八良之陣無可指使之人處三以帳下年少自願往赴營將見而奇之特差標下勦捕將使率長水兵留陣六十嶺是乃三月二十七日也翌月初七日始爲還鎭伊時自巡營有啓聞論賞米布題給之典而以老職推恩爲資憲折衝金德龍年八十一老職通政李元昌年九十二以束伍軍往赴八良峙防守老職嘉善金國芳年九十三以禁衛軍調發禁御軍作爲精抄別隊赴陣而咸陽僞守存緖捕捉時在陣參見閑良申渭尙年八十七以本縣人吏吏奴作隊軍八良峙防守時爲隊長嘉善申渭大年八十五與其兄渭尙爲吏奴作隊軍隊長防守八良峙谷城司果崔龜漢年八十七本官領付軍兵於左營時以旗牌官隨往而左營將則留陣八良峙中軍則留陣荒山去來兩陣逐日防守幼學金興萬年八十二左營將壯士抄定時以別抄將官被抄進往八良峙留陣茂朱老除旗牌官梁贊祉年八十一以前哨旗牌官領軍赴陣於居昌素沙長興良人金壽貴年八十五以禁衛軍上番賊變猝發雖無從軍之事長侍闕中晝夜把立而平亂後罷歸○禮曹啓言全羅監司沈頤之戊申從征將士生存者及殉身未褒人搜訪事狀啓問議于時原任大臣草記事命下矣問議于時原任大臣則左議政李性源以爲湖南從征將士之至今生存者十五人誠爲可貴依湖西例各給食物而其中柳一星從軍之請擒賊之功俱涉可嘉年近九十職經四品一資之加恐無足惜閔濟章兄弟勞已表著吳震亨事亦奇壯令本道訪其子孫施以食物似合事宜云右議政蔡濟恭以爲柳一星超上板樓擒賊以歸辛太才擊斬兩賊朴信昌斬獲數多而年久之後難以憑信然至今生存可謂稀貴朝家於此何必以恩渴爲慮而不施優異之典乎臣意則八九十人加以一資恐爲得宜至若閔濟章兄弟吳震亨以食物存恤其子孫亦無不可云判府事李在恊以爲閔濟章兄弟之功已見於戡亂錄亦參原從別無可施之典全州座首吳震亨其時判官李錫仁旣以此貤贈座首則食物題給無妨生存將土中四人則已參原從錄依京兆松都已例或帖加或賞加似宜其外十一人皆是防守其功不下從軍而未參原從依他例米肉題給似好云判府事兪彥鎬以爲其中已參原從錄四人或帖加或賞加其餘十一人食物題給恐爲得宜閔濟章兄弟之奇功安竹之人至今稱道吳震亨力拒賊孝之調兵協贊通判之守城此二人雖與立殣有異而俱甚可嘉特加褒錄之典允合激勸之政云領府事金致仁方在俟勘中判府事鄭存謙徐命善李福源金熤領敦寧洪樂性病不獻議敎曰光州故兵使閔濟章兄弟安竹之功丹書昭載不可仍以泯沒本道人樹立此人之家官最高其子孫姓名令道伯訪問仍觀其身手以聞全州座首吳震亨抗賊孝拒賊顯功將邑倅朝家恩典豈擇貴賤褒錄之擧更遣郞官收議以啓前僉正柳一星挺身從軍生擒賊帥論其功也不啻卓卓至于今生存亦云異矣旣參二等勳券忠壯忠翊將中令該曹口傳作窠調用朝官八十歲以上人每歲首例加一資而此人則年近九十尙在角圈之列何也問于本道以啓雲峯資憲前同知李處三自願把防竟至成功至蒙論賞之恩典而年近百歲生存甚貴況領軍結陣在三月二十七日云而今日卽伊日宜有別般褒嘉之擧持擢崇政階錦山出身金萬守等十三人無論參券與未參券從軍或參陣一也年皆八九十此等處何靳一資依右相議老職例施行原從勳外常賤以帖加擧行皆令明日政下批生存人等各其地方官設樂備酒饌宴侑亦依他道例爲之事一體分付該道○咸鏡監司李崇祜狀啓以爲茂山府下東社居寺奴丁甲本以甲山人年十七歲戊申隨縣令朴慶泰出征錄憅三等而去癸卯年移居本府今年爲七十七歲有病不得上送敎曰甲山人丁甲旣參原從至今生存依他例加資令該邑倅招致官庭備酒饌設樂厚饋觀此狀啓役名以奴載錄特爲免賤事一體分付
정조 12년 · 목
以徐配修爲西學敎授○以柳一星爲忠壯將口傳也
정조 12년 · 강
命時囚兪萬禧保放
정조 12년 · 강
承旨洪仁浩疏陳父病賜例批
정조 12년 · 강
壯勇營以新備軍器及監官工匠別單啓
정조 12년 · 목
該營啓言本營以新設之地各樣軍器多有未備者內下帑錢三千兩拮據財力多般經紀自昨冬試役今已告訖以銃藥與弓刀一一抽栍試閱則無不精緻堅利首尾屢月殫誠效力其在激勸之道不可無酬勞之典新備軍器數爻及監董監官與工匠等姓名開錄于後軍器新備秩各色大縀五方大旗五面各色大縀五方高招旗五面藍大縀淸道旗二面黃大縀金鼓旗二面黃大縀門旗二面白大縀豹尾旗一面各色大縀角旗四面黃大縀認旗三面黃大縀號令旗三面藍白大縀左右列旗二面黑大縀後列旗一面各色大縀手旗三面黃紬旗隊總旗十一面豆錫甲胄一百四部胄帽子一百四立環刀三百柄乎鳥銃一百柄短鳥銃五十柄短鳥銃家五十件鍍金徵子一箇豆錫徵子一百三十箇豆錫鞭棍一百七十七柄紫牛皮鞭棍家五十七件豆錫粧餙長劍六柄別體箭一百四十部十箇紗籠二雙鐵籠十三盞紙籠十三盞鉛凡囊二百三十七箇衝竹二百三十七箇耳藥筒一百八十七箇多綠只八十八部朱絡十一雙黑三升雨傘軍幕一部靑木甲帳幕一部甲布帳十六部油芚十九浮油衫三百五十領黑三升挾袖五十領黑木挾袖八十九領紅木掛子十四領靑三升掛子五十領靑木掛子七十五領黃木號衣一百二十八領紅木號衣一百二十三領藍禾花細戰帶一百三十九件象毛二百箇火車一乘龍頭鼓機一雙朱杖二十箇朱笠十立藍大縀令旗七雙藍大縀巡視旗三雙紅大縀令旗五雙紅大縀巡視旗三雙貫耳機一坐箭具令箭機一坐箭具漏水桶一坐角耳四十五箇扁擔九箇啫哱羅一隻瑣吶一雙喇叭一隻長鼓一坐木大角七枝鉦二坐鞭具黃木衣二件鼓五坐鞭具黃木衣五件摔鈸一箇三稜杖三箇布草帒一百十一件梨花鎗四雙木月刀八柄木旗鎗四雙砲貫革八坐蒭貫革十坐射貫革二坐木劍三雙皮劍三雙棍捧三雙大藥五百三斤鉊九十一萬六千箇三兩黃燭三百三十九雙銅錫一百四十五坐銅瓢子七百五十箇山行刀五柄藉足鐵五雙脚鐵十二箇大鐵二箇獐足三箇鐵杖二箇修補秩各色縀甲胄二十五部鳥銃一百柄環刀一百柄旗槍一柄豆錫粧餙挾刀二柄三稜杖三箇臂袖六十三隻監董監官閑良韓宅祚看役將校折衝黃壽海都邊首鄭麟都擧達匠表德雲使喚軍鄭愿僑○敎曰本營異於他營設有監董之勞恩賞不當循他例本營軍器公廨論賞亦屬耳尤不可續續濫屑今番監董軍器監官一人邊將承傳其餘將校匠卒自本營分等施賞
정조 12년 · 강
罷黃海水使宋載岳職
정조 12년 · 목
備邊司啓言因黃海監司金思穆水使宋載岳漂人問情狀啓有草記稟處之命矣取見其狀本則以爲異國人一名漂到於海州小睡鴨島而定送譯學問情則乃是南京蘇州府劉口庄人十四名載黃豆薏苡等物往秀洋縣要賣矣爲風所漂八人渰沒五人餓死只是一人得活而船隻破傷自願從旱路還歸餓死五人亦願一坑埋置云所乘船隻依例燒火船中雜物折價以給事請令廟堂稟旨分付云矣船隻旣已破碎依其願從旱路還送而所著衣袴等物令本道考例造給朝夕供饋沿路刷馬各別申飭令各道道帥臣別定差員次次交替轉送灣府以爲入送北京之地黃豆等物依願折價以給破碎船隻棄置雜物依例燒火餓死人五名依其言一坑埋置而棺板衣服更爲問情依願備給事分付咨文預爲撰出定咨官入送而漂人問情事係邊報而多日淹滯今始登聞極涉稽忽問情文字宜有一定恒式雖是漢譯應用之語所當翻傳明白而莫重奏御文字▣圇載錄前所未見某日某人之渰死餓死船中所載之某物某主初不詳問屍身之掘坎假埋未免徑先襦衣之直請製給亦涉不審請當該水使罷職道臣重推地方官拿問處之問情譯官待用刑令攸司科罪允之
정조 12년 · 강
罷副修撰宋民載職飭副校理沈晉賢肅命就直